বারাসত স্টেশনের কাছে সাবওয়ে তৈরি করার কাজ চলবে। সেই কারণে কুড়ি ঘণ্টারও বেশি শিয়ালদহ-বনগাঁ শাখায় ব্যাহত হবে ট্রেন চলাচল। একই ভাবে ব্যাহত হবে শিয়ালদহ-হাসনাবাদ শাখার রেল যোগাযোগ।
পূর্ব রেল জানিয়েছে, শনিবার থেকে শুরু হয়ে রবিবার পর্যন্ত চলবে ট্রেন চলাচল নিয়ন্ত্রণ। এর ফলে শিয়ালদহ থেকে বনগাঁ বা হাসনাবাদ পর্যন্ত সরাসরি কোনও ট্রেন চলবে না। শিয়ালদহ থেকে ট্রেন চলবে মধ্যমগ্রাম পর্যন্ত। অন্যদিকে বারাসত থেকে বনগাঁ পর্যন্ত চলবে ট্রেন। হাসনাবাদ শাখার ট্রেনও বারাসত থেকে ছাড়বে।
ট্রেন চলাচল নিয়ন্ত্রিত হওয়ায় বনগাঁ এবং হাসনাবাদ শাখায় ট্রেনের সংখ্যাও অন্যান্য দিনের তুলনায় অনেকটা কমবে। শিয়ালদহ এবং বনগাঁর মধ্যে ১১২টি লোকালের বদলে চলবে ৪৬টি লোকাল। বনগাঁ এবং বারাসতের মধ্যে চালানো হবে ২৫টি লোকাল। হাসনাবাদ এবং বারাসতের মধ্যে চালানো হবে ১৫টি লোকাল। শনিবার ক’টা থেকে ট্রেন চলাচল নিয়ন্ত্রণ করা হবে, রেলের বিজ্ঞপ্তিতে তা জানানো হয়নি। তবে সূত্রের খবর, শনিবার রাত এগারোটা থেকে রবিবার রাত এগারোটা পর্যন্ত নিয়ন্ত্রিত হবে ট্রেন চলাচল। 

এই বিষয়ে অন্যান্য খবর

ঝুলন্ত যাত্রীকে ট্রেনে গুঁজে দিতে চাকরি, বনগাঁ লোকাল কবে পাবে এই পেশাদারদের


রবিবার হলেও বিপুল সংখ্যক লোকাল বাতিল থাকায় যাত্রী হয়রানির আশঙ্কা থাকছেই। এর ফলে প্রশাসনের তরফে বিকল্প যানবাহনের ব্যবস্থা করার চেষ্টা করা হচ্ছে। 
বারাসত স্টেশনের কাছে লেভেল ক্রসিংয়ের বদলে সাবওয়ে চালু হলে পথচারীদের যেমন সুবিধে হবে, তেমনই ট্রেন চলাচলেও গতি আসবে।